Beyoncé: – Følte meg ikke velkommen
Superstjernen forklarer nærmere hvorfor hun tar for seg countrysjangeren. Hun sier hun håper på en fremtid hvor rase er irrelevant i musikk – og viser til en episode som satte spor. Beyoncé Giselle Knowles-Carter (42), best kjent under sitt fornavn, røper detaljer på Instagram om sitt kommende album «Cowboy Carter», som slippes 29. mars. Popstjernen har de siste ukene nytt stor suksess med singelen «Texas Hold ’Em», hennes største hit på mange år. Og historisk, som hun selv påpeker: – Jeg føler meg beæret over å være den første svarte kvinnen med en nummer én-singel på Hot Country Songs-listen, skriver Beyoncé, som refererer til det amerikanske bransjemagasinet Billboards bestselgerliste for countrylåter. – Mitt håp er at om noen år vil det være irrelevant å nevne en artists rase i forbindelse med slipp av sjangre i musikk. Både som Destiny’s Child-frontfigur og soloartist har Beyoncé i et kvart århundre primært beveget seg i R&B- og poplandskap. Hun forteller nå at det var en spesifikk hendelse som satte henne på countrysporet, uten å si konkret hva det var. – Dette albumet har tatt fem år å lage. Det kom ut av en opplevelse jeg hadde år tilbake, hvor jeg ikke følte meg velkommen ... og det var veldig tydelig at jeg ikke var det. Men, på grunn av den erfaringen, tok jeg et dypdykk i countrymusikkhistorien og studerte vårt rikholdige musikalske arkiv. Billboard skriver at mange fans tror Beyoncé refererer til en opptreden hun gjorde under prisutdelingen Country Music Association Awards i 2016, hvor hun sang med The Chicks (tidligere Dixie Chicks). Beyoncés tilstedeværelse der ble kritisert i forkant – og i etterkant ble den ikke nevnt på Country Music Associations nettside. CMA har avstått fra å kommentere Beyoncés nye post overfor Billboard. – Kritikken jeg fikk da jeg først prøvde meg på denne sjangeren tvang meg til å dure forbi begrensningene som ble satt på meg, melder Beyoncé videre. TMZ mener hun her refererer til sangen «Daddy Lessons» fra 2016 – som var låten hun fremførte under CMA Awards. The Recording Academy, som lager Grammy-prisutdelingen, nektet den gang å ta låten inn som kandidat til nominasjon i countrysjangeren. Beyoncé skriver imidlertid at den kommende platen ikke er et countryalbum. – Dette er et «Beyoncé»-album, konstaterer hun. Videre lover hun overraskelser og gjester, men ingen navngitte: – Jeg har samarbeidet med noen briljante artister jeg respekterer dypt.
Beyoncé avslører inspirasjon for sitt kommende album «Cowboy Carter» som slippes 29. mars. Hun er første svarte kvinne med en nummer én-singel på Hot Country Songs-listen i USA med «Texas Hold 'Em». Hun forteller at hun er inspirert av kritikk og en spesifikk hendelse der hun ikke følte seg velkommen. Ifølge Billboard mener mange fans at hun refererer til en countryprisutdeling hun sang ved i 2016. Hun lover overraskelser og gjestesamarbeid med artister hun respekterer høyt.